Transports presenta a l'Eliana la concessió CV-103 València Nord-Oest
03 de abril de 2023

L'Ajuntament de l'Eliana ha acollit aquest migdia la presentació del projecte de servei públic de transport per carretera CV-103 València Nord-Oest de la Generalitat Valenciana i que connectarà la ciutat de València amb els municipis de Benaguasil, Benissanó, Bétera, Bugarra, Burjassot, Gestalgar, la Pobla de Vallbona, l'Eliana, Llíria, Nàquera, Paterna, Pedralba, Riba-roja de Túria, San Antonio de Benagéber, Serra i Vilamarxant.

La secretària autonòmica de Transports, María Pérez, ha explicat als representants municipals implicats les novetats, entre les quals destaquen les connexions amb la Universitat Politècnica i amb la Universitat de València; 4 línies nocturnes per a tots els municipis; la connexió amb l'Hospital de Llíria i amb el de Dr. Moliner, així com amb Fira València, centres comercials i d'oci.

Un total de 15 línies, amb una sèrie de variants, i 4 línies nocturnes, que realitzaran 184.534 expedicions i 1.092.068 quilòmetres a l'any. El servei comptarà amb 40 autobusos (30 híbrids i 10 dièsel). D'aquesta forma, hi haurà un increment del 106% de l'oferta, una millora de freqüències generalitzada i es duplicarà el servei actual. La Conselleria destinarà 9 milions d'euros anuals a aquest nou servei amb un model més eficient i sostenible.

Per la seua part l'alcalde, Salva Torrent, ha agraït l'explicació de la secretària autonòmica i ha posat en valor l'aposta clara i decidida de la Generalitat pel transport púbic en detriment de l'ús del cotxe.